b'\n_START_ARTICLE_\nRutine for ukjent planet\n_START_SECTION_\nHistorien\n_START_PARAGRAPH_\nStjerneskipet Marco Polo  (med besetningen Gaia, Akeron og Jason) blir sendt for \xc3\xa5 unders\xc3\xb8ke hvor det ble av stjerneskipet Vasco Da Gama som forsvant i planetsystemet NGC 1099 flere hundre \xc3\xa5r tidligere. Det siste budskapet som ble mottatt fra skipets sentrale datamaskin var: \xc2\xabMannskapet borte, \xc3\xa5rsaken ukjent\xc2\xbb. Marco Polo lander p\xc3\xa5 planeten NGC 1099/4 og oppdager at planeten er bebodd. Skapningene der er humanoide men mye h\xc3\xb8yere og blekere enn mennesker p\xc3\xa5 jorden. _NEWLINE_Besetningen finner etter en stund skipet Vasco Da Gama og greier \xc3\xa5 f\xc3\xa5 liv i datamaskinen ombord. Det viser seg imidlertid at den er blitt mer eller mindre \xc2\xabsenil\xc2\xbb og den kan ikke fortelle dem noe de ikke vet fra f\xc3\xb8r av. Besetningen d\xc3\xb8per planeten \xc2\xabCathay\xc2\xbb og l\xc3\xa6rer snart \xc3\xa5 snakke med \xc2\xabcathayerne\xc2\xbb. _NEWLINE_Det viser seg snart at disse, til tross for sitt menneskelignende utseende, har en kultur som skiller seg sterkt fra det besetningen oppfatter som typisk menneskelig. De har for eksempel ingen klare skiller mellom fortid og fremtid. De skifter navn etter omstendighetene og vil helst si alt i presens. N\xc3\xa5r en cathayer vil snakke om en som er d\xc3\xb8d sier han for eksempel: \xc2\xabEn jeg husker / en som ikke er her\xc2\xbb. N\xc3\xa5r Gaia snakker med en innf\xc3\xb8dt og sp\xc3\xb8r hva han heter s\xc3\xa5 svarer han: \xc2\xabJeg heter jeg, Gaia, her\xc2\xbb. Hvis for eksempel Akeron slutter seg til samtalen vil han svare at han heter \xc2\xabJeg, Gaia, Akeron her\xc2\xbb. Som cathayeren sier: \xc2\xabHvordan kan du hete det samme hele livet? Da er du som en hummer som aldri skifter skall. Hummeren skifter skall\xc2\xbb. _NEWLINE_Cathayerne har ingen skrift. Hver gang et dikt eller en sang fremf\xc3\xb8res, er det for f\xc3\xb8rste gang. De tegner vakre bilder p\xc3\xa5 sandstranden som snart fjernes av havet. Vakre treskupturer spikkes og kastes s\xc3\xa5 p\xc3\xa5 b\xc3\xa5let som brensel. Det som finnes av muntlige overleveringer, gis en ny spr\xc3\xa5kdrakt hver gang de fremf\xc3\xb8res._NEWLINE_Det viser seg snart at besetningen finner cathayernes kultur skremmende, sl\xc3\xb8vende og farlig. Datamaskinen ombord deler ikke denne oppfatningen. Gaia sp\xc3\xb8r maskinen: \xc2\xabHvor ville menneskene v\xc3\xa6rt med en slik innstilling?\xc2\xbb Maskinen: \xc2\xabStenalderen. Gaia: \xc2\xabAkkurat. Og hvem \xc3\xb8nsker det?\xc2\xbb Maskinen: \xc2\xabDet er et sp\xc3\xb8rsm\xc3\xa5l jeg ikke er programmert for.\xc2\xbb_NEWLINE_Etter at besetningen har v\xc3\xa6rt p\xc3\xa5 Cathay en lengre tid har de ikke klart \xc3\xa5 finne frem til en tilfredsstillende forklaring p\xc3\xa5 hvor mannskapet p\xc3\xa5 Vasco Da Gama har blitt av. Besetningen fremholder at de antagelig har blitt \xc2\xabsmittet\xc2\xbb av befolkningen p\xc3\xa5 Cathay og rett og slett har blitt cathayere. Maskinen finner ikke denne forklaringen god nok og nedlegger veto n\xc3\xa5r besetningen \xc3\xb8nsker \xc3\xa5 dra fra planeten, noe den har rett til i henhold til skipsvedtektene. _NEWLINE_Mannskapet og maskinen sender sin rapport til Hovedkontroll Jord, den avsluttes med at kommand\xc3\xb8ren ombord, Jason, ber Hovedkontroll Jord om tillatelse til \xc3\xa5 forlate Cathay. Besetningen g\xc3\xa5r deretter i dvale for \xc3\xa5 avvente svaret fra Hovedkontroll Jord.'